ตบเท้าของบเออีซี 7,200 ล้านบาท
92หน่วยงานของบเออีซี 7,200 ล้านบาท เพิ่มจากปีก่อนเท่าตัว สพฐ.มาอันดับ 1 เสนอ 946.04 ล้านบาท มหาดไทย 600 ล้านบาท
30 เม.ย. 2556

92หน่วยงานของบเออีซี 7,200 ล้านบาท เพิ่มจากปีก่อนเท่าตัว สพฐ.มาอันดับ 1 เสนอ 946.04 ล้านบาท มหาดไทย 600 ล้านบาท
การจัดสรรงบประมาณรายจ่ายประจำปี 2557 ตามแผนงานรองรับการเข้าสู่ประชาคมเศรษฐกิจอาเซียน (เออีซี) ที่คณะรัฐมนตรี (ครม.) มีมติเห็นชอบเมื่อวันที่ 24 เม.ย. พบว่า ส่วนราชการและหน่วยงานของรัฐต่างๆ ไม่รวมมหาวิทยาลัย จำนวน 92 หน่วยงาน ได้เสนอของบประมาณทั้งสิ้น 7,201.88 ล้านบาท เทียบกับปีงบประมาณ 2556 ที่จัดสรรให้ 3,607.58 ล้านบาท เพิ่มขึ้น 3,594.35 ล้านบาท 
แหล่งข่าวจากสำนักงบประมาณ เปิดเผยว่า หน่วยงานที่เสนอของบอาเซียนต่ำที่สุด คือ สำนักเลขาธิการคณะรัฐมนตรีที่เสนอของบ 2.1 ล้านบาท และหน่วยงานที่ของบอาเซียนมากที่สุด คือ สำนักงานคณะกรรมการการศึกษาขั้นพื้นฐาน (สพฐ.) ที่เสนอของบ 946.04 ล้านบาท ขณะที่ปีงบ 2556 ได้รับงบไป 948.91 ล้านบาท 
อย่างไรก็ตาม มีข้อสังเกตว่าหน่วยงานทุกกระทรวงต่างของบเออีซี โดยเฉพาะกระทรวงเกษตรและสหกรณ์ที่เกือบทุกหน่วยงานของบเออีซี เช่น กรมการข้าวของบ 160.69 ล้านบาท กรมประมง 137.25 ล้านบาท และกรมปศุสัตว์ 106.05 ล้านบาท มีเพียงกระทรวงพลังงานเท่านั้นที่ไม่มีการของบเออีซี
นอกจากนี้ รัฐวิสาหกิจก็มีการของบเออีซีเช่นกัน เช่น การท่องเที่ยวแห่งประเทศไทย (ททท.) ที่ของบเออีซี 70 ล้านบาท องค์การอุตสาหกรรมป่าไม้ (อ.อ.ป.) ของบเออีซี 256.49 ล้านบาท ซึ่งมากกว่างบประจำที่หน่วยงานได้รับ คือ 40.7 ล้านบาท
นายวรวิทย์ จำปีรัตน์ ผู้อำนวยการสำนักงบประมาณ กล่าวว่า การของบเออีซีมีการตั้งงบจัดสรรไว้ตั้งแต่ปีงบ 2556 แล้ว และในปีงบ 2557 บางหน่วยงานขอเสนอของบต่อเนื่อง บางหน่วยงานก็ขอตั้งงบขึ้นมาใหม่ ซึ่งแผนงานรองรับเออีซีแต่ละหน่วยงานจะมีการกำหนดเป้าหมาย หากทำไม่ได้ก็จะมีการชะลอหรือตัดงบลงไป
“งบเออีซีที่ขอมา แต่ละส่วนราชการก็นำไปทำภารกิจที่หลากหลาย เช่น กระทรวงวิทย์ฯ จัดสรรงบไปทำสวนวิทยาศาสตร์ ส่วนหน่วยงานอื่นๆ ก็เช่นนำไปพัฒนาคนและแรงงานเข้าสู่อาเซียนและลงทุนระบบไอที” นายวรวิทย์ กล่าว
นายวรวิทย์ ระบุว่า กระทรวงมหาดไทยที่ได้รับการจัดสรรงบกว่า 650 ล้านบาท คือ สำนักงานปลัดกระทรวงมหาดไทย 548.9 ล้านบาท จากปีงบ 2556 ที่ได้งบ 57.09 ล้านบาท กรมการปกครองที่ได้จัดสรร 110.31 ล้านบาท เพื่อเตรียมความพร้อมจังหวัดชายแดนในการเข้าสู่เออีซี